钦定古今图书集成/理学汇编/学行典/第155卷 > 朱子全书 > 《濂溪先生事实记》
## 钦定古今图书集成/理学汇编/学行典/第155卷 > 朱子全书 > 《濂溪先生事实记》

先生博学力行，闻道甚蚤，遇事刚果，有古人风。为政
精密严恕，务尽道理。尝作《太极图》《易说》《易通》数十篇。
在南安时，年少不为守所知。洛人程公珦摄通守事，
视其气貌非常人，与语，知其为学知道也，因与为友，
且使二子往受学焉。及为郎，故事当举代，每一迁授，
辄以先生名闻。在郴时，郡守李公初平知其贤，与之
语而叹曰：“吾欲读书，何如？”先生曰：“公老无及矣，某也
请得为公言之。”于是初平日听先生语，二年果有得，
而程公二子，即所谓河、南二先生也。南安狱有囚，法
不当死，转运使王逵欲深治之。逵苛刻，吏无敢相可
否，先生独力争之，不听，则置手板归，取告身委之而
去，曰：“如此尚可仕乎？杀人以媚人，吾不为也。”逵亦感
悟，囚得不死。在郴、桂阳，皆有治绩。来南昌，县，人迎喜
曰：“是能辨分宁狱者，吾属得所诉矣。”于是更相告语，
莫违教令。盖不惟以抵罪为忧，实以污善政为耻也。
在合州，事不经先生手，吏不敢决，苟下之，民不肯从。
蜀之贤人君子皆喜称之。赵公时为使者，人或谗先
生，赵公临之甚威，而先生处之超然。然赵公疑终不
释。及守虔，先生适佐州事，赵公熟视其所为，乃悟，执
其手曰：“几失君矣。”今日乃知周茂叔也。于邵州新学
校以教其人。及使岭表，不惮出入之勤，瘴毒之侵，虽
荒崖绝岛，人迹所不至者，必缓视徐按，务以洗冤泽
物为己任。施设措置，未及尽其所为，而病以归矣。自
少信古好义，以名节自砥砺，奉己甚约，俸禄尽以周
宗族奉宾友，家或无百钱之储。李初平卒，子幼护其
丧归葬之。又往来经纪其家，终始不懈。及分司而归妻子餰粥或不给，而亦旷然不以为意也。襟怀飘洒，
雅有高趣，尤乐佳山水，遇适意处，或徜徉终日。庐山
之麓有溪焉，发源于莲华峰下，洁清绀寒，下合于湓
江，先生濯缨而乐之，因寓以濂溪之号，而筑书堂于
其上。豫章黄太守庭坚诗而序之曰：“茂叔人品甚高，
胸中洒落，如光风霁月，知德者亦深有取其言云。”